ტომას ჰანტ მორგანი

ტომას ჰანტ მორგანი (ინგლ. Thomas Hunt Morgan; დ. 25 ეკენია, 1866, ლექსინგტონი, კენტუკი, ააშ — ღ. 4 ქირსეთუთა, 1945, პასადენა, კალიფორნია, ააშ) — ამერიკალი ბიოლოგი, ემბრიოლოგი დო გენეტიკოსი, გენეტიკაშ ართ-ართ დუმარსხუაფალი, ნობელიშ პრემიაშ ლაურეატი ფიზიოლოგიაშ დო მედიცინაშ დარგის (1933). მორგანს ოინტერესჷდჷ გრეგორ მენდელიშ იდეეფ დო დიჭყჷ დროზოფილეფიშ გენეტიკურ სტრუქტურეფიშ დოგურაფა. მუშ შინელ ჭანდეფიშ ლაბორატორიას, კოლუმბიაშ უნივერსიტეტის, მორგანქ აკეთჷ თიშ დემონსტრირაფა, ნამდა გენეფი ქრომოსომეფს გინმუღუდჷ დო თინა რდჷ თარი გენეტიკური მასალა. მორგანიშ ექსპერიმენტეფს დო ნახანდეფს უკულ ასეიან გენეტიკაშ მენცარობაქ ქიგიარსხუ.

ბიოგრაფია დო პროფესიული კარიერა
ტომას ჰანტ მორგანი გურაფულენდჷ კენტუკიშ სახენწჷფო კოლეჯის (ასეიან კენტუკიშ უნივერსიტეტი), უკულ ჯონ ჰოპკინზიშ უნივერსიტეტის, სოდეთ ზოოლოგიას გურაფულენდჷ. 1890 წანას მორგანქ მიპალუ ფილოსოფიაშ დოქტორიშ ხარისხი (Ph.D.). 1890 წანაშე ტომას მორგანი ბრინ-მარიშ კოლეჯიშ ასოცირებული პროფესორი დო ბიოლოგიაშ დეპარტამენტიშ დირექტორი რე. 1904 წანას მორგანქ კოლუმბიაშ უნივერსიტეტიშა გინილჷ დო დიჭყჷ მუშობა ექსპერიმენტალურ ზოოლოგიაშ პროფესორო. ტომას ჰანტ მორგანიშ ინტერესეფიშ სფერო რდჷ: გენეტიკა, ევოლუცია, მუტაციეფი, კროსინგოვერი. 1928 წანაშე მორგანი რე კალიფორნიაშ ტექნოლოგიაშ ინსტიტუტიშ ბიოლოგიაშ დეპარტამენტიშ დირექტორი. ტომას ჰანტ მორგანი რდჷ შხვადოშხვა პრესტიჟული ორგანიზაციეფიშ მაკათური. 1927-1931 წანეფს მორგანი მუშენდჷ ამერიკაშ მენცარობაშ ერუანულ აკადემიაშ პრეზიდენტო, 1930 წანაშე რდჷ ამერიკაშ მენცარობაშ ასოციაციაშ პრეზიდენტი. 1919 დო 1930 წანეფს რდჷ ნომინირაფილი ნობელიშ პრემიაშა, 1933 წანას გინოჩეს ნობელიშ პრემია ფიზიოლოგიაშ დო მედიცინაშ დარგის. 1924 წანას მორგანქ მიპალუ დარვინიშ მენდალი. 1939 წანას ომაფე საზოგადოებაქ მორგანს გინოჩ კოპლიშ მენდალი. 1942 წანას ტომას ჰანტ მორგანქ პროფესიულ კარიერა გათუ, მარა ლაბორატორიულ მუშობა ვემუტებჷ. უკულ ხოლო გურაფულენდჷ სექსუალურ დიფერენციაციას, რეგენერაციას დო ემბრიოლოგიას. ღურჷ 1945 წანას, 79 წანერქ.

პერსონალური რინა
ტომას ჰანტ მორგანიშ ოსური რდჷ ლილიან ვოგან მორგანი (1870-1952), პროფესიათ ბიოლოგი. ლილიან ვოგანი მუშ ქომონჯის ოხვარუდჷ დო თიშ ნახანდეფშა დიდი თია მიშეღჷ. ჸუნდეს ოთხი სკუა, არძოშე უმოსო შინელი რდჷ იზაბელ მორგანი (1911-1996), ნამუთ რდჷ ვირუსოლოგი ჯონ ჰოპკინზიშ უნივერსიტეტის დო პოლიომელიტის გურაფულენდჷ.

რესურსეფი ინტერნეტის

რესურსეფი ინტერნეტის
 Thomas Hunt Morgan Biological Sciences Building at University of Kentucky
 Thomas Hunt Morgan


კატეგორია:ამერიკალეფი
კატეგორია:ამერიკალი ბიოლოგეფი
კატეგორია:ამერიკალი გენეტიკოსეფი
კატეგორია:ნობელიშ პრემიაშ ლაურეატეფი
კატეგორია:ამერიკალი ნობელიშ პრემიაშ ლაურეატეფი
კატეგორია:დუნაბადი 1866
კატეგორია:ნაღურა 1945